Úradný vestník L 111 , 17/04/2004 S. 0021 - 0022



Nariadenie Komisie (ES) č. 709/2004 zo 16. apríla 2004, ktorým sa z dôvodu pristúpenia Malty k Európskej únii ustanovujú prechodné opatrenia v odvetví vína KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 2 ods. 3, so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 prvý pododsek, keďže: (1) podľa prílohy VII časti B bodu 1 nariadenia Rady (ES) č. 1493/1999 zo 17. mája 1999 o spoločnej organizácii trhu s vínom [1] môže byť etiketa výrobkov získaných v spoločenstve doplnená za podmienok, ktoré budú stanovené, o údaje, ktorými sú okrem iného pre stolné vína so zemepisným označením a akostné vína psr rok výroby a názov odrody alebo odrôd révy. Podľa uvedených ustanovení môžu sa tieto nepovinné údaje uviesť len na etikete akostného vína psr alebo stolného vína so zemepisným označením; (2) nariadenie Komisie (ES) č. 753/2002 z 29. apríla 2002, ktorým sa stanovujú niektoré vykonávacie pravidlá k nariadeniu Rady (ES) č. 1493/1999 pre popis, označovanie, obchodnú úpravu a ochranu niektorých vinárskych výrobkov [2], obsahuje ustanovenia o etiketách s nepovinnými údajmi, ako sú ročník výroby a odroda alebo odrody révy použité na výrobu vína. Podľa uvedených ustanovení sa tieto nepovinné údaje môžu uviesť len na etikete akostného vína psr alebo stolného vína so zemepisným označením; (3) Malta vyrába alebo získava len stolné víno z hroznového muštu alebo hrozna pochádzajúceho prevažne z Talianska, na ktorého etiketách sa v súčasnosti uvádza len ročník výroby a použitá odroda alebo odrody révy. V súlade s nariadeniami (ES) č. 1493/1999 a (ES) č. 753/2002 nesmie Malta odo dňa svojho pristúpenia k spoločenstvu už tieto dva údaje uvádzať; (4) táto zmena na etiketách vína, ktoré pochádza z Malty alebo tam bolo vyrobené, môže pre maltských výrobcov znamenať značnú nevýhodu, pretože spotrebitelia sú zvyknutí na súčasné etikety, ktoré obsahujú určité údaje. Aby sa zabránilo narušeniu maltského trhu a zabezpečil sa hladký prechod od súčasného stavu na Malte k predpisom spoločenstva týkajúcim sa etikiet, môže sa ustanoviť dočasná odchýlka od nariadení (ES) č. 1493/1999 a (ES) č. 753/2002, ktorá umožní na etiketách maltských vín naďalej uvádzať údaj o ročníku výroby a použitej odrode alebo odrodách révy; (5) Opatrenia tohto nariadenia sú v súlade so stanoviskom Riadiaceho výboru pre víno, PRIJALA TOTO NARIADENIE: Článok 1 Odchylne od prílohy VII časti A bodu 1 písm. b) prvej a druhej zarážky nariadenia (ES) č. 1493/1999 môžu sa až do 30. apríla 2006 uvádzať na etiketách vína, ktoré bolo vyrobené na Malte alebo z Malty pochádza, údaje o ročníku výroby a názov odrody alebo odrôd použitých na výrobu vína. Článok 2 Odchylne od článku 18 a článku 19 ods. 1 písm. a) nariadenia (ES) č. 753/2002 môžu sa až do 30. apríla 2006 uvádzať na etiketách vína, ktoré bolo vyrobené na Malte alebo z Malty pochádza, údaje o ročníku výroby a názov odrody alebo odrôd použitých na výrobu vína. Článok 3 Toto nariadenie nadobúda účinnosť s výhradou pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a to odo dňa tohto pristúpenia. Toto nariadenie je záväzné v celom rozsahu a je priamo uplatniteľné vo všetkých členských štátoch. V Bruseli 16. apríla 2004 Za Komisiu Franz Fischler člen Komisie [1] Ú. v. ES L 179, 14.7.1999, s. 1. Nariadenie naposledy zmenené a doplnené nariadením Komisie (ES) č. 1795/2003 (Ú. v. EÚ L 262, 14.10.2003, s. 13). [2] Ú. v. ES L 118, 4.5.2002, s. 1. Nariadenie naposledy zmenené a doplnené nariadením (ES) č. 316/2004 (Ú. v. EÚ L 55, 24.2.2004, s. 16). --------------------------------------------------